Kort før midnat tirsdag stod det klart, at Socialdemokratiet, De Radikale, SF og Enhedslisten var blevet enige om en politisk aftale, som gør Mette Frederiksen til statsminister for en S-regering.

De kommende dage skal de sidste brikker falde på plads, og ét af de første punkter, Mette Frederiksen skal krydse af på sin to do-liste, er et besøg hos dronningen.

Her får hun formelt mandat til at danne en ny regering.

Det sker klokken 14.30 onsdag 26. juni.

De første meldinger lød på, at Mette Frederiksen ville gå til dronningen klokken 14. Men det bliver 14.30 i stedet. Det skriver Kongehuset på sin hjemmeside.

Både dronningen og kronprins Frederik vil være til stede, når Mette Frederiksen fortæller dronningen, at hun har et flertal bag sig til en socialdemokratisk regering.

Det forventes, at S–formanden torsdag vil præsentere regeringen og det dertilhørende hold af ministre.

I livebloggen herunder kan du læse mere om, at der er basis for regeringsdannelse og udviklingen de kommende timer.